Na temelju članka 35. Zakona o lokalnoj i područnoj (regionalnoj) samoupravi („Narodne novine „ broj 33/01., 129/05., 107/07., 125/08., 36/09., 150/11., 144/12., 19/13.- pročišćeni tekst i 137/15.,98/19.,144/20.) i članka 34. Statuta Općine Kistanje („Službene glasnik Općine Kistanje“,broj 3/21), Općinsko vijeće Općine Kistanje na sjednici dana 13.rujna 2024. godine donijelo je

 **PRAVILNIK**

**o stipendiranju učenika i studenata**

**I. OPĆE ODREDBE**

**Članak 1.**

(1) Ovim Pravilnikom uređuju se opći uvjeti, postupak, kriteriji, kao i druga pitanja koja se odnose na prava i obveze korisnika stipendija tj. učenika srednjih škola i studenata sveučilišnih (prijediplomskih, diplomskih, integriranih prijediplomskih i diplomskih) ili stručnih studija (osim privatnih visokih učilišta) koji imaju prebivalište na području Općine Kistanje.

(2) Izrazi koji se koriste u ovom Pravilniku, a imaju rodno značenje, koriste se neutralno te se odnose jednako na ženski i muški rod.

**Članak 2.**

(1) Općina Kistanje radi podizanja znanja i sposobnosti građana sa svog područja, radi zadovoljavanja potreba za obrazovanjem kadrova te radi potpore i poticanja za daljnje školovanje učenika i studenata koji su tijekom dosadašnjeg školovanja ostvarili kvalitetne rezultate, dodjeljuje stipendije i druge oblike potpora za izobrazbu u skladu s ovim Pravilnikom.

**Članak 3.**

Pravo na stipendiju mogu ostvariti učenici srednjih škola, ako nisu stariji od 19 godina i studenti sveučilišnih ili stručnih studija, ako nisu stariji od 26 godina, a školuju se u srednjim školama i na visokim učilištima u Republici Hrvatskoj, ako ispunjavaju uvjete i kriterije propisane ovim Pravilnikom:

* ako su državljani Republike Hrvatske s prebivalištem na području općine Kistanje zadnje dvije (2) godine,
* ako imaju status redovitog učenika ili studenta,
* nemaju odobrenu stipendiju po drugoj osnovi.

**Članak 4.**

(1) Učenik ili student može samo jednom ostvariti pravo na stipendiju za upisanu istu školsku godinu ili godinu studija čak i ukoliko promijeni školsko usmjerenje ili studijski smjer odnosno visoko učilište.

(2) Za ponavljanje godine učenik ili student ne može ostvariti pravo na stipendiju.

**Članak 5.**

(1) Visinu i broj stipendija za svaku školsku/akademsku godinu utvrđuje načelnik posebnom odlukom sukladno osiguranim sredstvima u proračunu.

(2) Odlukom načelnikmože za svaku školsku/akademsku godinu odrediti deficitarna zanimanja za učenike ili studente koji se školuju za struke (zanimanja) od osobitog interesa za općinu po pribavljenim podacima Hrvatskog zavoda za zapošljavanje.

**Članak 6.**

(1) Stipendije se odobravaju za jednu školsku/akademsku godinu i to za 10 mjeseci u godini i to:

- učenicima od 1. rujna do 30. lipnja,

- studentima od 1. listopada do 31. srpnja.

(2) Financijska sredstva za dodjelu i isplatu stipendija u smislu ovoga Pravilnika osiguravaju se svake godine u proračunu općine

(3) Isplata stipendije se obavlja preko žiro/tekućeg računa korisnika stipendije i to do 15. u mjesecu za tekući mjesec.

**Članak 8**.

(1) Načelnik može za svaku školsku/akademsku godinu odrediti i druge oblike potpore za studente i učenike ukoliko su za to osigurana sredstva u proračunu za tekuću godinu.

(2) Način i uvjeti ostvarivanja prava na potporu iz stavka 1. ovog članka regulirat će se posebnom odlukom načelnika.

 **II. POSTUPAK ZA DODJELU STIPENDIJE**

**Članak 10.**

(1) Postupak dodjele stipendija i drugih oblika potpore provodi se u pravilu početkom nove školske/akademske godine, ali se može provoditi i tijekom školske/ akademske godine.

(2) Nadležni upravni odjel obvezan je u provedbi postupaka iz stavka 1. ovog članka, postupati sukladno odredbama Opće uredbe (EU) 2016/679 o zaštiti pojedinaca u vezi s obradom osobnih podataka i slobodnom kretanju takvih podatka od 27. travnja 2016. i Zakona o provedbi Opće uredbe o zaštiti podataka (NN broj 42/2018) od 9. svibnja 2018. godine, te ostalih nacionalnih propisa kojima se regulira zaštita osobnih podataka.

**Članak 11.**

(1) Stipendije se dodjeljuju na osnovu provedenog javnog natječaja za dodjelu stipendija učenicima i studentima (dalje: Natječaj).

(2) Natječaj za dodjelu stipendija raspisuje načelnik a na temelju Odluke o broju i visini mjesečnog iznosa stipendije za iduću školsku/akademsku godinu.

**Članak 12.**

1. Natječaj iz članka 11. ovoga Pravilnika se objavljuje na oglasnoj ploči i na mrežnim stranicama općine, a sadrži:
* opće uvjete i kriterije za dodjelu stipendija,
* broj i vrste stipendija koje će se dodijeliti,
* visinu mjesečne stipendije,
* vrijeme na koje se dodjeljuje stipendija,
* naziv i adresu tijela kojem se podnose prijave,
* rok u kojem se podnose prijave na natječaj,
* popis dokumenata i/ili elektroničkih zapisa koje je potrebno priložiti,
* druge podatke od interesa za podnositelja zahtjeva za stipendiju odnosno od značenja za uredno provođenje postupka za dodjelu stipendija.
1. Prijava za dodjelu stipendije podnosi se na propisanom obrascu na način i u roku koji je utvrđen Natječajem.

**Članak 13.**

(1) Prijave za dodjelu stipendije rješava Povjerenstvo za dodjelu stipendija (u daljnjem tekstu: Povjerenstvo) koje imenuje načelnik posebnom Odlukom.

(2) Povjerenstvo ima predsjednika i dva člana.

(3) Povjerenstvo radi u punom sastavu.

(3) O radu povjerenstva vodi se zapisnik.

**Članak 14.**

(1) Nakon isteka roka za podnošenje prijava, Povjerenstvo pristupa razmatranju pristiglih prijava i njima priložene dokumentacije.

(2) Ukoliko se utvrdi da je neka prijava nepotpuna ili sadrži dokumentaciju koja nije valjana, pozvat će se podnositelja da je dopuni i ispravi u roku koji ne može biti dulji od tri (3) dana od dana prijema poziva za dopunu, odnosno ispravak.

(3) Ukoliko se utvrdi da je prijava nepravovremena ili ukoliko se podnositelj ne odazove u roku određenom za dopunu ili ispravak nepotpune ili nevaljale isprave, prijava se odbacuje.

(4) Pravovremene i potpune prijave boduju se primjenom kriterija utvrđenih ovim Pravilnikom.

**Članak 15.**

(1) Po završenom bodovanju Povjerenstvo sastavlja bodovnu listu prvenstva posebno za učenike, posebno za studente.

(2) Bodovna lista objavljuje se na oglasnoj ploči i mrežnim stranicama općine.

(3) Učenici i studenti imaju pravo prigovora na utvrđenu bodovnu listu u roku od 8 dana od dana objave iste.

(4) Prigovor rješava načelnik*.*

(5) Nakon rješavanja prigovora formira se konačne liste (posebno za učenike, posebno za studente), a svi kandidati s kojima treba sklopiti ugovor o stipendiranju pozivaju se na potpis ugovora.

**Članak 16.**

Povjerenstvo zaključkom utvrđuje popis učenika i studenata koji ostvaruju pravo na stipendiju.

**III. KRITERIJI ZA DODJELU STIPENDIJE**

**Članak 17**.

Odabir kandidata za dodjelu stipendija obavlja se po sljedećim kriterijima:

1. opći uspjeh učenika/studenta,
2. upisana godina školovanja/studija,
3. sudjelovanje na natjecanjima, znanstvenim ili znanstveno-stručnim skupovima, osvojene nagrade, postignuti rezultati, objavljeni radovi,
4. kriterij socijalnog statusa.

**a) OPĆI USPJEH**

**Članak 18.**

(1) Bodovanje u odnosu na opći uspjeh podnositelja zahtjeva odnosi se na prosjek svih ocjena u prethodnoj godini obrazovanja.

(2) Za studente prve godine u obzir se uzima uspjeh tijekom srednjoškolskog obrazovanja (prosjek svih ocjena od prvog do četvrtog razreda srednje škole) kao i rezultati obveznih predmeta Državne mature, a za učenike prvog razreda srednje škole uzima se u obzir prosjek ocjena predmeta sedmog i osmog razreda osnovne škole.

(3) Prosjek ocjena dobije se zbrojem ocjena podijeljenim s brojem predmeta/kolegija zaokruženim na dvije decimale i to:

- **za učenike i studente prve godine** dodjeljuje se sljedeći broj bodova za prosjek svih ocjena predmeta sedmog i osmog razreda osnovne škole za učenike ili prosjek ocjena od prvog do četvrtog razreda srednje škole s predmetima državne mature za studente

*Prosjek ocjena Bodovi*

do 3,49 10

od 3,50-3,99 50

od 4,00-4,24 60

od 4,25-4,49 70

od 4,50 -4,74 80

od 4,75-4,90 90

od 4,91-5,00 100

**-za studente i učenike narednih godina** dodjeljuje se sljedeći broj bodova za prosjek svih ocjena u prethodnoj godini obrazovanja.

*Prosjek ocjena Bodovi*

do 2,49 10

od 2,50-2,99 50

od 3,00-3,49 60

od 3,50-3,99 70

od 4,00 -4,49 80

od 4,50-4,74 90

od 4,75-5,00 100

(4) Studenti koji paralelno studiraju dva studija, podnose dokumentaciju sa studija koji je povoljniji za studenta.

(**b) UPISANA GODINA ŠKOLOVANJA/STUDIJA**

**Članak 19.**

Prema kriteriju upisana godina školovanja/studija dodjeljuje se sljedeći broj bodova:

|  |  |
| --- | --- |
| **UPISANA GODINA ŠKOLOVANJA/STUDIJA** | **BODOVI** |
| - druga  | 20 |
| - treća  | 25 |
| - četvrta | 30 |
| - peta | 35 |
| - šesta | 40 |

**c) SUDJELOVANJE NA NATJECANJIMA, ZNANSTVENIM ILI ZNANSTVENO-STRUČNIM SKUPOVIMA, OBJAVLJENI RADOVI, OSVOJENE NAGRADE, POSTIGNUTI REZULTATI**

**Članak 20.**

(1) Prema kriteriju uspjeha postignutog u izvanškolskim aktivnostima – plasmanu na županijskom, državnom ili međunarodnom natjecanju iz bilo kojeg područja sporta (ostvarene rezultate u samostalno, u paru, grupi ili ekipi) kulture, nastavnih i izvan nastavnih aktivnosti, ali isključivo u periodu za koji se uzima prosjek ocjena, podnositelju prijave za dodjelu stipendije dodjeljuje se slijedeći broj bodova:

- za osvojeno mjesto od prvog do petog na županijskom/regionalnom natjecanju….. 5 bodova,

- za osvojeno mjesto od prvog do petog mjesta na državnom natjecanju…………...10 bodova,

- za osvojeno mjesto od prvog do desetog mjesta na međunarodnom natjecanju.…. 15 bodova.

(2) Ako je podnositelj Prijave stekao uvjete za dodjelu bodova po više osnova iz članka 18.ili članka 19., priznaje mu se po jedan, najpovoljniji rezultat unutar iste kategorije bodovanja.

(3) Sudjelovanje i uspjeh učenika i studenata na natjecanjima, susretima i smotrama dokazuje se diplomom ili drugom službenom potvrdom nadležnih tijela natjecanja.

(4) Bodovi za sudjelovanje i ostvarene rezultate na natjecanjima i/ili smotrama odnose se na prethodnu školsku/akademsku godinu.

(5) Prema kriteriju sudjelovanja na znanstvenom ili znanstveno-stručnom skupu s vlastitim znanstvenim radom kandidat ostvaruje pravo na dodatnih 15 bodova.

(6) Prema kriteriju objavljeni radovi, dodjeljuje se sljedeći broj bodova:

|  |  |
| --- | --- |
| **OBJAVLJENI RADOVI** | **BODOVA** |
| u zemlji | 15 |
| u inozemstvu | 25 |

(7) Objavljeni radovi koji će se bodovati smatraju se oni članci objavljeni u relevantnim stručnim izdanjima za pojedino znanstveno područje i oni koji imaju stručnu recenziju, a uzimaju se u obzir radovi objavljeni tijekom prethodne godine školovanja/studija.

(8) Prema kriteriju osvojene nagrade, dodjeljuje se sljedeći broj bodova:

|  |  |
| --- | --- |
| **OSVOJENE NAGRADE** | **BODOVA** |
| nagrada županije | 10 |
| nagrada srednje škole za učenika generacije  | 10 |
| nagrada visokog učilišta (sveučilišta, fakulteta iumjetničke akademije, veleučilišta ili visoke škole) | 20 |

(9) Osvojenom nagradom smatra se nagrada škole, visokog učilišta te drugi oblici javnih dodijeljenih priznanja, sukladno stavku 8. ovoga članka, u kojem se ocjenjuje darovitost kandidata (učenika ili studenta), a uzimaju se u obzir nagrade ostvarene tijekom prethodne godine školovanja/studija.

1. **POSEBNE OKOLNOSTI**

**Članak 21.**

(1) Prema kriteriju posebnih okolnosti dodjeljuju bodovi prema socijalnim uvjetima, zdravstvenom ili drugom statusu te drugim okolnostima na sljedeći način:

|  |  |
| --- | --- |
| **OKOLNOST** | **BROJ BODOVA** |
| -podnositelj prijave bez oba roditelja | 20 |
| -podnositelj prijave dijete samohranog roditelja | 10 |
| -podnositelj prijave s invaliditetom iznad 50% | 20 |
| -roditelj ili skrbnik podnositelja prijave s teškom bolesti ili invalid 50% i više | 5 |
| -za svakog člana obitelji podnositelja prijave koji se nalazi na redovnom školovanju u srednjoj školi ili na visokom učilištu izvan mjesta prebivališta | 5 |
| -za svakog člana obitelji podnositelja prijave koji se nalazi na redovnom školovanju u srednjoj školi ili na visokom učilištu u mjestu prebivališta | 1 |
| - podnositelj prijave u čijem domaćinstvu živi troje ili više djece do 18. godine života | 3 |

(2) Okolnosti iz stavka 1. Ovog članka podnositelj Prijave dokazuje odgovarajućim ispravama.

**Članak 22.**

(1) U slučaju da dva ili više podnositelja zahtjeva ostvare isti broj bodova, prednost ima onaj koji ostvari veći broj bodova po redoslijedu utvrđenih kriterija za bodovanje iz članka 18. ovog Pravilnika.

(2) Ukoliko učenik ili student koji je ostvario pravo na dodjelu stipendije sukladno rješenju iz članka 15, stavka 5. ovog Pravilnika, tijekom školske/akademske godine odustane od stipendije, pravo na stipendiju ostvaruje prvi sljedeći prijavitelj na bodovnoj listi prvenstva.

**IV. UGOVOR O STIPENDIRANJU**

**Članak 23.**

Prava i obveze između učenika/studenta (dalje u tekstu: Stipendist) kojemu je odobrena stipendija utvrđuju se Ugovorom o stipendiranju (dalje u tekstu: Ugovor), koji potpisuju načelnik i stipendist, odnosno njegov zastupnik ako stipendist nije napunio 18. godina ili ne može osobno prisustvovati potpisivanju.

**Članak 24.**

(1) Ugovor o stipendiranju za obrazovanje sadrži:

* ugovorne strane, njihove zastupnike i adresu,
* naziv i mjesto obrazovne ustanove,
* program, odnosno, naziv zvanja ili zanimanja za koje se obrazuje učenik ili student,
* visinu, rokove i način isplate stipendije,
* obveze stipendista u pogledu učenja i svladavanja programa,
* način rješavanja međusobnih prava, obveza i spornih slučajeva, osobito:
* obvezu stipendista da je po završetku školovanja obvezan zaposliti se na području Općine i raditi najmanje onoliko godina koliko je bio korisnik stipendije,
* način kontrole korištenja stipendije,
* obvezu stipendista da se najmanje jednom godišnje osobno ili pisano javlja stipenditoru,
* obvezu (po pozivu stipenditora) uključivanja u aktivnosti koje organizira stipenditor,
* naznaku sankcija koje nastupaju za stipendista ako uspješno ne završi školsku/ akademsku godinu ili odustane od daljnjeg školovanja (prekid isplate stipendije, raskid ugovora i povrat sredstava),
* mjesto i nadnevak sklapanja ugovora, potpise ugovornih strana odnosno njihovih zastupnika kao i ostale elemente ugovora bitne za uredno provođenje Ugovora.

(2) Za ono što ne bude posebno određeno ugovorom o stipendiranju za obrazovanje, stavit će se naznaka u samom ugovoru da je određeno ovim Pravilnikom.

(3) Ukoliko stipendist bez opravdanog razloga odbije uključiti se u aktivnosti koje organizira Stipenditor, ne može podnijeti zahtjev za dodjelu stipendije u narednoj školskoj/akademskoj godini.

(4) Sve promjene ugovornog odnosa moraju biti sastavljene u pisanom obliku kao dodatak temeljnom ugovoru.

**Članak 25.**

Temeljem Rješenja o utvrđenoj konačnoj listi prvenstva iz članka 15. Ovog Pravilnika,
Ugovor sa Stipendistom potpisuje načelnik.

**Članak 26.**

(1) Stipendist je dužan školsku/akademsku godinu za koju se stipendira završiti u roku.

(2) Kao dokaz o ispunjavanju ugovorne obveze Stipendist je dužan najkasnije do 1. studenog tekuće godine dostaviti potvrdu o redovnom upisu u narednu školsku/akademsku godinu ili potvrdu (svjedodžbu/uvjerenje/diplomu) o završenom školovanju, nadležnom Odjelu.

**Članak 27.**

Stipendist je dužan o svakoj promjeni (osobnih podataka, statusa studenta, ostvarenom pravu na isplatu stipendije od drugog stipenditora i o drugim relevantnim činjenicama koje utječu na izvršenje odredaba Ugovora) pisanim putem izvijestiti Stipenditora putem Upravnog odjela u roku od 15 dana od izvršene promjene odnosno nastalih činjenica te dostaviti odgovarajuću dokumentaciju.

**Članak 28.**

Promjena prebivališta izvan općine uvjetuje gubitak prava na daljnju isplatu stipendije. Sa Stipendistom se raskida Ugovor, a povrat sredstava regulira se kako je naznačeno člankom 31. ovog Pravilnika.

**Članak 29.**

(1) Sa studentom koji u tijeku iste akademske godine nastavlja studij na visokom učilištu u inozemstvu na istoj razini studija, ukoliko sudjeluje u programu mobilnosti i međunarodne razmjene studenata, ako je upućen ili mu je omogućeno od strane visokoobrazovne ustanove u Republici Hrvatskoj da u inozemstvu nastavi studij, obavi stručnu praksu, izradi diplomski/magistarski rad odnosno završi studij, ne raskida se ugovor o stipendiranju.

(2) Student iz stavka 1. ovoga članka nije dužan izvršiti povrat stipendije ni u slučaju da ostvari pravo na stipendiju po drugoj osnovi na temelju okolnosti iz stavka 1. ovoga članka.

**Članak 30.**

(1) Na zahtjev Stipendista u opravdanim slučajevima uzimajući u obzir materijalne, socijalne, zdravstvene i druge opravdane prilike stipendiste (trudnoća, student/ica koji koristi rodiljni ili roditeljski dopust, međunarodna razmjena studenata i sl.). Povjerenstvo može odobriti pravo na mirovanje stipendije.

(2) Stipendist po odredbama stavka 1. ovoga članka ne gubi pravo na stipendiju, ali za vrijeme trajanja tih okolnosti miruju njegova prava i obveze utvrđene Ugovorom.

(3) Zaključak o uvažavanju posebnih razloga za nezavršavanje nastavne/akademske godine donosi Povjerenstvo, a utvrđuje ga rješenjem nadležno upravno tijelo.

(4) Stipendist može pravo mirovanja ostvariti najviše jednom za istu godinu studija.

**Članak 31.**

(1) Ukoliko Stipendist prekrši bilo koju od obveza preuzetih Ugovorom Stipenditor ima pravo jednostrano raskinuti Ugovor.

(2) Sa stipendistom će se jednostrano raskinuti Ugovor u sljedećim slučajevima:

* ako ostvari pravo i koristi stipendiju ili kredit za školovanje od druge fizičke ili pravne osobe,
* ako se ustanovi da je stipendist dao netočan podatak ili dokumente u postupku zaključivanja ugovora,
* ako je stipendist pravomoćno osuđen za kazneno djelo,
* ako stipendist zasnuje radni odnos ugovorom o radu tijekom školovanja ili studiranja,
* ako izgubi status redovitog učenika/studenta,

i u drugim slučajevima kada se ne udovoljava odredbama Pravilnika.

**Članak 32.**

Ugovor sa Stipendistom može se raskinuti i na njegov osobni zahtjev.

**Članak 33**

(1)Ukoliko učenik, odnosno student, školsku/akademsku godinu ne završi i odustane od daljnjeg školovanja, ukoliko je sa stipendistom jednostrano raskinut ugovor o stipendiranju ili su nastupile druge okolnosti za raskid Ugovora, Stipendist je dužan izvršiti povrat primljenih sredstava i to u cijelom iznosu ili u najviše onoliko mjesečnih rata koliko je primao stipendiju te s isplatom započeti najkasnije 60 dana od kada su nastupile okolnosti za povrat.

(2) Za slučajeve kašnjenja plaćanja dospjelog obroka primjenjuje se zakonska zatezna kamata.

(3) O prekidu isplate stipendije te o raskidu Ugovora u smislu ovoga Pravilnika, Upravni odjel izdaje Rješenje na osnovi evidencije i dokumentacije koju vodi.

(4) Na donošenje Rješenja iz stavka 3. primjenjuju se odredbe Zakona o općem upravnom postupku.

**Članak 34.**

U slučaju trajne nesposobnosti za rad ili smrti učenika, odnosno studenta, Načelnik će na prijedlog Povjerenstva donijeti odluku o otpisu primljenih sredstava, ukoliko bi, prema odredbama ovog Pravilnika bio dužan vratiti primljeni iznos.

**Članak 35.**

Studentima završne studijske godine ostavlja se rok od jedne godine za završetak studija. Ako u tom roku ne završe studij u skladu sa studijskim programom dužni su izvršiti povrat sredstava koja su primili u posljednjoj godini studija.

**Članak 36.**

Stipendist se oslobađa obveze zapošljavanja na području Općine Kistanje ukoliko nema mogućnosti zaposlenja na području Općine Kistanje, kao i u drugim opravdanim slučajevima o kojima odlučuje Povjerenstvo.

**V. PRIJELAZNE I ZAVRŠNE ODREDBE**

**Članak 37.**

Sve administrativne, organizacijske i stručne poslove u vezi s primjenom ovog Pravilnika obavlja Jedinstveni Upravni odjel.

**Članak 38.**

.

Ovaj Pravilnik stupa na snagu osmog dana od dana objave u „Službenom glasniku Općine Kistanje.“

KLASA: 604-01/24-01/1

URBROJ:2182-16-01-24-1

Kistanje, 13.rujna 2024.god.

OPĆINSKO VIJEĆE OPĆINE KISTANJE

 Predsjednik Općinskog vijeća

 Marko Kardum